IZimbabwe Imanyana Lamazwe Womhlaba Ukunanza iWorld Aids Day
Leli lizwe linanza iWorld Aids Week ngesikhathi lapho elingazitshayela ihlombe ukuthi imikhankaso iyasebenza kodwa kusasilela kubandlululo kanye lokuthi abasakhulayo labo babe yingxenye yemikhankaso le.
BULAWAYO — EleZimbabwe limanyene lamanye amazwe omhlaba ukunanza ilanga lokulwisana lokuvimba ukuthelelanwa kwegcikwane lengculaza, iWorld Aids Day ngeNsonto, okuzaqhubeka kuxoxiswana iviki yonke le, lapho elingazitshayela ihlombe ukuthi imikhankaso iyasebenza kodwa kusasilela kubandlululo kanye lokuthi abasakhulayo labo babe yingxenye yemikhankaso le. Uhlangothi olukhangela ezengculaza enhlanganisweni yomanyano wamazwe womhlaba, i-UN AIDS, ithi amazwe ayanqoba ekuqedeni ingculaza kodwa ubandlululo ebantwini abaphila legcikwane luseludubo oludinga ukuqedwa. I UN AIDS ithi inani labantu abaphelelwa ngumpefumulo selehlile, labo abathola imithi sebebanengi kuthi abantwana abathelelwa igcikwane ngomama sebebalutshwane. Lanxa kunjalo, luselude uhambo ngoba inhlanganiso ebona ngempilakahle kazulu, I World Health Organisation, ithi sokudingeka ukuthi ohulumende basebenzelane lentsha ngoba ukucubungula osokuthe kwenziwa sokuveze ukuthi yikho lapho igcikwane eselimemetheka khona ngenxa yokuthi ohulumende abalanhlelo zokukhulumisana lokwelapha abasakhulayo. UNkosikazi Michelle Sibanda, oyisakhamuzi, uthi lanxa ilizwe liqhubeka ngemizamo yokulwisana lengculaza kuqakathekile ukuthi abempilakahle baqhubeke bexoxisana lozulu ngobudlelwano obukhona phakathi kwengculaza, udlakela kwabesifazana kanye lobuyanga okuyikho okwenza ilanga lokunanza ingculaza libe yingxenye yamalanga okukhankasela ukuqeda udlakela ezindlini i-16 Days of Activism Against Gender Based Violence. Uthi abesifazana abahluphekayo yibo abatshona besengozini yokuhlukuluzwa lokuthelelwa igcikwane lengculaza kungela ukuthi bangenzani. Umnumzana Thabani Nyoni owenhlanganiso kazulu, i-Bulawayo Agenda, uthi inhlelo ezinengi ziveza ukuthi kuseselobandlululo nxa kulwisana lodlakela lokumemetheka kwengculaza okwenza abasakhulayo kanye labanye abafana labagogekileyo batshiywe phandle kwenhlelo. EleZimbabwe selasungula inhlelo ezithile ukulwisana lomkhuhlane wengculaza. Olunye lwalezinhlelo ngolokusokwa kwabesilisa olulokhu lusaqhubeka. Umongikazi, uNkosikazi Charity Siwela, uthi loluhlelo lulakho ukuphathisa kakhulu abesilisa kanye labomkabo nxa abantu abanengi bengaphatheka. Uthi kudingeka ukuthi abesilisa bafundiswe kabanzi ukwenzela ukuthi lalapho sebethe basokwa baqhubeke beziphatha kuhle emacansini, bethembekile ukuze ingculaza ingaze yamemetheka. Osebenzelana labasakhulayo, uNkosazana Sibongile Mnkandla, uthi lanxa kulembiko ethi abasakhulayo yibo abasengozini enkulu yokuthola igcikwane kulezi insuku, kaboni kulungile ukuthi banikwe indlela zokuvikela emacansini kodwa akuqhutshwe inhlelo zokubafundisa lokubakhuthaza ukungayi emacansini. Uthi inkulumo zokuthi banikwe indlela zokuvikela uzibona angani zilakho ukuletha umonakalo omkhulu ngoba abatsha laba bazacabanga ukuthi yiyo vele indlela okumele baziphathe ngayo. Umnumzana Nyoni uthi lanxa uhulumende ebona angani yikuqeda imali ukukhulumisana labasakhulayo labagogekileyo ngengculaza, kuyadula ngamandla ukubelapha lapho sebethe baba lengculaza ngokuswela ulwazi olwaneleyo. Indikimba yalonyaka yokunanza ilanga leli ithi ‘‘Zero New Infections, Your Responsibility, My Responsibility’. Lonyaka umkhosi wokunanza lelilanga eZimbabwe uphathwe e Chivhu eMashonaland Central. Kusukela ngomnyaka ka 2000 ilizwe linanza lelilanga ezigabeni zelizwe ezitshiyeneyo. Ilanga le World Aids Day laqala ukunanzwa ngomnyaka ka 1998 kulandela isinqumo se United Nations. Lanxa kwaqala kulilanga elilodwa nje, amazwe amanengi agoqela iZimbabwe senqume ukukhankasa iviki yonke kuqala ngalelilanga lamhlaka 1 Mpalakazi.